Lørdag bliver der verden over sat fokus på livredning med hjertestarter. Formålet er at skabe opmærksomhed om genoplivning og minde danskerne om, hvordan man kan redde liv ved hjertestop.

Når en person falder om med hjertestop, er tiden afgørende for, hvor store chancer personen har for at overleve. Derfor bliver der hvert år 16. oktober sat fokus på livredning med hjertestarter for at minde danskerne om, hvordan man kan redde liv ved hjertestop. Ifølge Dansk Råd for Genoplivning falder 4.000 personer hvert år om med hjertestop, og omkring 10 procent af dem overlever. Ifølge rådet bliver chancerne for overlevelse øget med 50 til 70 procent, hvis en person med hjertestop bliver stødt med en hjertestarter inden for 3-5 minutter. Ingen geografisk forskel på overlevelseschancer Ifølge Dansk Hjertestopregister, der opgør alle hjertestop uden for hospitalerne, er der ingen forskel på overlevelsen i henholdsvis tæt- og tyndtbefolkede områder. - Den geografiske forskel har vi interesseret os for længe, men først nu har vi den nødvendige data til rådighed for at kunne analysere det. Der er helt naturligt områder i Danmark, hvor ambulancen har længere responstider end andre steder, men vi kan se, at der ikke umiddelbart er forskel på chancen for at overleve hjertestop i tæt og tyndere befolkede områder, fortæller Kristian Bundgaard Ringgren, læge og forsker på Hjertemedicinsk Afdeling på Aalborg Universitetshospital.